[{"text_idx": "#000004", "text": "Ul lec\u2019h gant harzou\u0300 ha n\u2019int ket sklaer an hini eo. Ur c\u2019hornad restachou\u0300 etre ur gevredigezh karget a hendadou\u0300 lastrez hag ur bed lintret gant an dienn enep roufennou\u0300, kollet e vemor gantan\u0303. Eno eo e vez berniet an dremenidi a c\u2019hortoz an treizher, un treizh nevez, pe n\u2019eus forzh petra gant ma vo nevez. A verniadou\u0300, a garradou\u0300, a garigelladou\u0300, a c\u2019harlantezennadou\u0300, gant treniou\u0300 pe bigi e tremenont... Peogwir int tremenidi. Tud en o zouez ne glaskont ket mui, divizet ganto chom a-sav, chom aze, grwiziennan\u0303 a reont e-lec\u2019h m\u2019emaint, etre daou, betek an dremenvan. N\u2019int ket \u00ab deus du-hont \u00bb, na deus lec\u2019h all, eus lec\u2019h m\u2019int bet kaset gant o zreid emaint. Chom a reont o sevel o istor hag o mojennou\u0300 dezho. Annezidi \u00ab Eden Bouyabes \u00bb a ijin o buhez, gant o daouarn lous hag o yezhou\u0300 mouesk, degemer a reont n\u2019eus forzh pe hini en o Breizh houarn dezho ha n\u2019he deus anaoudegezh ofisiel ebet, nag he yezh ivez. Ne reont ket faoutr kaer. Dindan o zreid e touaront ar re varv, n\u2019eus forzh deus pelec\u2019h e oant deut. Pardonin\u0303 a reont d\u2019an holl bec\u2019herien, aozan\u0303 a reont planedennou\u0300 meur d\u2019ar buheziou\u0300 dister, ha diwar hun\u0303vreou\u0300 ratous e reont mojennou\u0300 evit an nevez-han\u0303v, an han\u0303v, an diskar-amzer pe argoan\u0303v."}]